MTLS:โตไม่หยุดชี้กำไร Q2/59 สุดจี๊ดแนะนำซื้อราคาเป้าหมาย 32.00 บาท
MTLS ประมาณการกำไรไตรมาส 2/59 เติบโต 63% เทียบช่วงเดียวกันของปีก่อน และ 7% เทียบไตรมาสก่อนหน้า เป็น 300 ล้านบาท แนะนำซื้อราคาเป้าหมาย 32.00 บาท
3 ส.ค. 2559

บล.ดีบีเอส วิคเคอร์ส ระบุในบทวิเคราะห์วันนี้ (3 ส.ค.) บริษัท เมืองไทย ลิสซิ่ง จำกัด (มหาชน) หรือ MTLS ประมาณการกำไรไตรมาส 2/59 เติบโต 63% เทียบช่วงเดียวกันของปีก่อน และ 7% เทียบไตรมาสก่อนหน้า เป็น 300 ล้านบาท โดยมาจากการขยายสาขาเพิ่มอีก 122 แห่งในไตรมาส 2/59 เป็น 1,236 แห่ง สินเชื่อเติบโต 78% เทียบช่วงเดียวกันของปีก่อน และ 15% เทียบไตรมาสก่อนหน้า ค่าใช้จ่ายดำเนินงานต่อรายได้ลดลง ส่วนต่างอัตราดอกเบี้ย (Spread) เพิ่มขึ้นเพราะต้นทุนการเงินลดลง และสัดส่วนสินเชื่อจำนำรถยนต์เพิ่มขึ้น แต่ตั้งสำรองฯเพิ่มสะท้อนการขยายตัวของสินเชื่อจำนำรถยนต์ ด้าน NPL ratio ยังอยู่ที่ 1% และมี Coverage ratio สูงกว่า 200%
การเติบโตของสินเชื่อในปีนี้มีโอกาสสูงกว่าเป้าหมายที่ 50% เนื่องจากการเปิดสาขาใหม่ทำได้มากกว่าคาด (มีเป้าหมายเปิดสาขา 400 แห่งในปีนี้ โดยในครึ่งแรกปี 59 เปิดไปแล้วเกือบ 300 แห่ง) ผู้บริหารเชื่อว่าจะบรรลุจำนวนสาขา 1,600 แห่งในสิ้นปี 59 และเพิ่มเป็น 2,000 แห่งในสิ้นปี 60 รวมทั้งปริมาณธุรกรรมในสาขาที่เปิดไปในปี 58 ก็ดีกว่าคาดด้วย
ยังเติบโตได้ต่อเนื่องในระยะยาว ปัจจุบันมีลูกค้าราว 1 ล้านรายในมือซึ่งเป็นจำนวนที่มากพอสำหรับการขยายธุรกิจที่เกี่ยวเนื่องเพื่อสร้างรายได้และผลกำไรเพิ่มในระยะยาว เช่น ปล่อยกู้รายบุคคลสำหรับลูกค้าชั้นดี, สินเชื่อเช่าซื้อรถจักรยานยนต์ใหม่ เป็นต้น
แนะนำซื้อ โดย DBSV ประเมินราคาพื้นฐานไว้ที่ 32 บาท บริษัทมีความโดดเด่นเรื่องการเติบโตและมีคุณภาพสินเชื่อที่ดี คาดการณ์กำไรสุทธิต่อหุ้น (EPS) เติบโต 41% ในปี 59 และ 39% ในปี 60
 